DOI: 10.14457/tu.the.2015.472
title: เครือข่าย ขั้นตอนการรณรงค์และกลยุทธ์การสื่อสารของโครงการสวนผักคนเมือง

description: การศึกษาเรื่อง “เครือข่าย ขั้นตอนการรณรงค์และกลยุทธ์การสื่อสารของโครงการสวนผักคนเมือง” มีวัตถุประสงค์เพื่อศึกษาขั้นตอนการรณรงค์และกลยุทธ์การสื่อสารของโครงการสวนผักคนเมืองและศึกษาลักษณะเครือข่ายการสื่อสารและรูปแบบความร่วมมือของเครือข่ายของโครงการสวนผักคนเมือง ตลอดจนศึกษาปัจจัยในการเข้ามามีส่วนร่วมและกระบวนการมีส่วนร่วมของสมาชิกโครงการขนาดเล็กของโครงการสวนผักคนเมือง โดยใช้วิธีการวิจัยเชิงคุณภาพ ดำเนินการเก็บรวบรวมข้อมูลด้วยการศึกษาจากเอกสาร การสัมภาษณ์แบบเจาะลึก และการสังเกตแบบมีส่วนร่วม ผลการวิจัยด้านขั้นตอนการรณรงค์ของโครงการสวนผักคนเมือง ในส่วนที่1 คือ ขั้นวางแผนโครงการ พบว่า โครงการสวนผักคนเมืองได้มีการได้มีการวางแผนโครงการในการรณรงค์ทั้งหมด 9 ขั้นตอน ได้แก่ 1.การศึกษาข้อมูล 2.การกำหนดเป้าหมาย 3.การกำหนดวัตถุประสงค์ 4.การกำหนดกลุ่มเป้าหมาย 5.การกำหนดวิธีการประเมินผล 6.การเตรียมสาร 7.การผลิตสื่อ 8.การกำหนดตารางการรณรงค์และการจัดทำแผนปฏิบัติการ และ9.การกำหนดงบประมาณ ส่วนที่2 คือ ขั้นการดำเนินการรณรงค์ พบว่า โครงการสวนผักคนเมืองได้มีการดำเนินการรณรงค์ ได้แก่ 1.การหาแนวร่วม โดยการชักชวนเครือข่ายและผู้มีประสบการณ์ด้านการทำเกษตรในเมืองมาร่วมมือกันรณรงค์ร่วมกัน และ2.การรักษากระแส ได้แก่ การจัดกิจกรรมและประชาสัมพันธ์โครงการอย่างต่อเนื่อง นอกจากนี้ในส่วนที่3 การประเมินผลและวิธีการติดตามผล พบว่า โครงการสวนผักคนเมืองได้มีการติดตามการดำเนินงานและประเมินผล ได้แก่ 1.การประเมินความรู้ ความพึงพอใจและการนำไปใช้ และ2.การประเมินผลการดำเนินงานของศูนย์อบรมเกษตรในเมือง หน่วยอบรมเคลื่อนที่ และสมาชิกโครงการขนาดเล็ก ส่วนกลยุทธ์การสื่อสารของโครงการสวนผักคนเมือง ได้แก่ กลยุทธ์เกี่ยวกับผู้ส่งสาร กลยุทธ์ด้านสาร และกลยุทธ์การใช้สื่อ โดยกลยุทธ์เกี่ยวกับผู้ส่งสาร พบว่า มีแนวทางในการสื่อสาร ได้แก่ การสร้างความน่าเชื่อถือ การสร้างความเป็นเพื่อนและความไว้วางใจ การเตรียมตัวและวางแผนก่อนการจัดกิจกรรม และการใช้ทักษะในการสื่อสารและเทคนิคในการโน้มน้าวใจ ส่วนกลยุทธ์ด้านสาร ได้มีแนวทางในการนำเสนอสาร ได้แก่ การถ่ายทอดเทคนิคและวิธีการใหม่ๆ การนำเสนอเรื่องง่าย ใกล้ตัวและเป็นรูปธรรม การนำเสนอเรื่องราวจากต่างประเทศ การนำเสนอข้อเท็จจริง การนำเสนอโดยใช้เหตุและผล การให้กำลังใจ การบอกประโยชน์ที่จะได้รับ การชี้ให้เห็นถึงผลกระทบ การนำเสนอเรื่องง่ายและได้ผลเร็ว การลงมือปฏิบัติ การเรียนรู้ที่มาที่ไป การนำเสนอรูปธรรมผ่านการเยี่ยมชมและสำรวจพื้นที่จริง การตั้งคำถาม และการเน้นข้อความสะดุดหู สะดุดตา ตลอดจนในส่วนของกลยุทธ์การใช้สื่อ พบว่า โครงการสวนผักคนเมืองได้มีการเลือกใช้สื่อในการถ่ายทอดความรู้และประชาสัมพันธ์ ได้แก่ สื่อบุคคล สื่อเฉพาะกิจ สื่อกิจกรรม สื่อใหม่ และสื่อมวลชน ลักษณะเครือข่ายการสื่อสารของโครงการสวนผักคนเมือง เป็นเครือข่ายการสื่อสารแบบวงล้อ เครือข่ายการสื่อสารแบบทุกช่องทาง และเครือข่ายการสื่อสารแบบวงกลม โดยรูปแบบความร่วมมือของเครือข่ายโครงการสวนผักคนเมือง ประกอบด้วย การร่วมมือกันแลกเปลี่ยนองค์ความรู้และข้อมูลเชิงวิชาการ แลกเปลี่ยนและระดมทรัพยากรระหว่างกัน ผลักดันประเด็นใหม่ๆ และเผยแพร่ความรู้และประชาสัมพันธ์ โดยในส่วนปัจจัยในการตัดสินใจเข้ามามีส่วนร่วมของสมาชิกโครงการขนาดเล็ก ได้แก่ ปัจจัยในตัวบุคคล ปัจจัยสภาพแวดล้อม ปัจจัยผลักดันจากเพื่อนและเจ้าหน้าที่โครงการ เงินทุนสนับสนุน และการหากิจกรรมเพื่อเปลี่ยนแปลงสังคม สำหรับกระบวนการมีส่วนร่วมของสมาชิกโครงการขนาดเล็ก พบว่า สมาชิกโครงการขนาดเล็กได้มีส่วนร่วมในการวางแผน การดำเนินกิจกรรม การมีส่วนร่วมในการใช้ประโยชน์ การมีส่วนร่วมในการได้รับผลประโยชน์ และการมีส่วนร่วมในการประเมินผลกับโครงการสวนผักคนเมือง